Elektrický sedan Voyah Zhuiguang už schádza z výrobnej linky
Voyah je značka vytvorená spoločnosťou Dongfeng pre elektrifikované vozidlá. 13. januára 2023 výrobca oznámil, že prvý sériovo vyrábaný model jej elektrického sedanu Zhuiguang (追光) oficiálne zišiel z montážnej linky. Automobil bol uvedený na trh 15. decembra 2022 v Číne s cenovým rozpätím 322 900 – 432 900 juanov (približne 44 398 – 59 522 eur podľa aktuálneho kurzu NBS). Od uvedenia na trh objednávky presiahli 10 000 kusov.
Voyah Zhuiguang je umiestnený ako stredne veľký sedan a jeho hlavným konkurentom bude NIO ET7. V prednej časti auta je logo Voyah pekne integrované do prednej masky auta a svetelná jednotka je zatmavená rovnako ako okná. Voyah Zhuiguang vysúvacie kľučky dverí a chrómovú lištu v tvare Z v spodnej časti predných dverí. Z hľadiska bezpečnosti Voyah vybavuje auto 31 senzormi, ktoré zahŕňajú 12 kamier, 5 radarov mm vlnovej dĺžky, 12 ultrazvukových radarov a dve GPS jednotky.
Zadná časť je športová s elegantným výsuvným elektrickým spojlerom, ktorý sa dá automaticky zdvihnúť a spustiť! Spojler má prítlak až 40 kg.
Rozmery auta 5088mm na dĺžku, 1970mm na šírku,1515 mm na výšku a rázvor 3000 mm ho radia do triedy áut ako napr. sedan BMW radu 7 (s cenou od 144 750 eur). Elektrický sedan Voyah Zhuiguang má dvojmotorový pohon s jedným motorom na zadnej náprave a jedným na prednej náprave. Výkon motora na zadnej náprave je 215 kW (292 koní) a na prednej 160 kW (218 koní). Kombinovaný výkon pohonnej sústavy je 375 kW (510 koní) a maximálny krútiaci moment 730 Nm. Vozidlo dokáže dosiahnuť maximálnu rýchlosť 210 km/h a zrýchlenie z 0 na 100 km/h za 3,8 sekundy.
Voyah Zhuiguang ponúkne auto v dvoch batériových kapacitách – 109 kWh alebo 86 kWh, so zodpovedajúcim dojazdom 730 km a 580 km podľa metodiky CLTC. Elektromobil podporuje tiež ultrarýchle DC nabíjanie, pri ktorom 10-minútové nabíjanie môže nabiť batérie na dojazd 230 km.
Interiér má 1,4 m dlhú trojitú zasúvateľnú obrazovku, ktorá spája prístrojový panel, centrálnu riadiacu obrazovku multimediálneho systému a obrazovku infotainmentu pre druhého pilota. Ak by to nestačilo, pod centrálnou ovládacou obrazovkou na stredovej konzole je k dispozícii aj 9-palcová dotyková obrazovka, ktorú možno použiť na nastavenie klimatizácie a sedadla.
Elektrický sedan Voyah Zhuiguang je vybavený 14-reproduktorovým akustickým systémom, panoramatickým strešným oknom a funkciami vyhrievania, ventilácie a masáže ako štandard pre všetky sedadlá. Na zadnom sedadle majú pasažieri ďalšiu 7-palcovú ovládaciu obrazovku, ktorou dokážu nastaviť zvuk, kúrenie, ventiláciu sedadiel a náladové osvetlenie.
Keď si porovnáme výkon, vybavenie interiéru a cenu dvoch rovnako veľkých áut, ako sú sedan BMW 7.radu (od 144 750 eur) a Voyah Zhuiguang (od 44 398 eur), nestranný pozorovateľ musí nadobudnúť presvedčenie, že elektrické autá si nájdu cestu k zákazníkom oveľa rýchlejšie, ako sa našim politikom zdá. ( Oprava: našim politikom sa zdá iba o svojich korytách!) Dongfeng už pôsobí aj na Slovensku, takže elektrický sedan Voyah Zhuiguang bude pravdepodobne dostupný aj pre našich zákazníkov. Už sa tešíme!
Zdroj: carnewschina, bmw